## La Generalitat i l’Ajuntament de Camporrobles reclamen al Govern la restitució de la C-3 de Rodalia i que no es desmantelle la via després de les riuades

*** El conseller d’Infraestructures i l’alcalde del municipi exigixen al Ministeri el restabliment urgent del servici ferroviari i la conservació del trajecte entre Utiel i Camporrobles**

La Generalitat i l’Ajuntament de Camporrobles reclamen al Ministeri de Transports i Mobilitat Sostenible “el restabliment urgent del servici ferroviari entre Utiel i Camporrobles”, corresponent a la línia C-3 de Rodalia, i exigixen que no es desmantelle el traçat ferroviari que actualment roman inactiu.

Així s’han pronunciat el conseller de Medi Ambient, Infraestructures i Territori, Vicente Martínez Mus, i l’alcalde de Camporrobles, Faustino Pozuelo Férriz, després d’una reunió conjunta. Les dos administracions coincidixen que la supressió d’esta connexió històrica ha suposat “un colp dur per al municipi”, que des de 2021 es troba sense servici ferroviari i sense perspectives clares de recuperació.

La Generalitat considera essencial preservar el traçat ferroviari existent i ha instat el Ministeri a sol·licitar finançament europeu, en el marc dels fons Next Generation, per a reactivar la línia o, com a alternativa, prolongar vint quilòmetres l’actual línia C-3 de Rodalia des d’Utiel fins a Camporrobles, garantint així una connexió funcional i estable amb València.

La situació del transport ferroviari en la zona és especialment preocupant. Abans de les riuades del passat 29 d’octubre, l’eliminació del trajecte fins a Aranjuez va reduir dràsticament el nombre de servicis a municipis com Requena o Utiel, a on va passar a acabar la línia i, per tant, va deixar a localitats com Las Cuevas o Camporrobles directament sense servici.

Cal recordar que la supressió de la línia Utiel-Conca-Aranjuez va ser suspesa cautelarment pel Tribunal Suprem, després d’un recurs interposat per onze municipis de les províncies de València, Conca i Madrid. Després de les riuades del passat 29 d’octubre, la línia va quedar molt afectada i en l’actualitat només opera fins a Aldaia i compta amb servici substitutiu d’autobús fins a Utiel.

Tant la Generalitat com l’Ajuntament de Camporrobles coincidixen en la necessitat que, aprofitant la reconstrucció del traçat, este es prolongue uns quilòmetres més per a donar servici al municipi, a pesar que no es restituïsca la totalitat de l’antiga línia d’Aranjuez. D’eixa manera, localitats limítrofes i pròximes com Fuenterrobles i Villargordo del Cabriel o municipis de Conca com Mira i Aliaguilla accedirien amb més facilitat a servicis bàsics tant comarcals com de València ciutat.

Fecha: 05/06/2025